CELEX: 32020D0188
Language: el
Date: 2020-02-03 00:00:00
Title: Απόφαση (EΕ) 2020/188της Ευρωπαϊκής Κεντρικής Τράπεζας της 3ης Φεβρουαρίου 2020 σχετικά με πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (EKT/2020/9)

12.2.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 39/12
               
            
         ΑΠΟΦΑΣΗ (EΕ) 2020/188ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 3ης Φεβρουαρίου 2020
         σχετικά με πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (EKT/2020/9)
         (αναδιατύπωση)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2, πρώτη περίπτωση,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 12.1 δεύτερη παράγραφος, σε συνδυασμό με το άρθρο 3.1 πρώτη περίπτωση και το άρθρο 18.1,
         Εκτιμώντας τα ακόλουθα:
         
                     (1)
                  
                  
                     H απόφαση (ΕΕ) 2015/774 της Ευρωπαϊκής Κεντρικής Τράπεζας (ΕΚΤ/2015/10) (1) έχει τροποποιηθεί επί της ουσίας επανειλημμένα (2). Δεδομένου ότι πρόκειται να τροποποιηθεί περαιτέρω, η συγκεκριμένη απόφαση θα πρέπει να αναδιατυπωθεί για λόγους νομικής σαφήνειας.
                  
               
                     (2)
                  
                  
                     Με την απόφαση (ΕΕ) 2015/774 (ΕΚΤ/2015/10) θεσπίστηκε πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (secondary markets public sector asset purchase programme, εφεξής το «πρόγραμμα PSPP»). Το πρόγραμμα PSPP, παράλληλα με το τρίτο πρόγραμμα αγοράς καλυμμένων ομολογιών, το πρόγραμμα αγοράς τιτλοποιημένων απαιτήσεων και το πρόγραμμα αγοράς ομολόγων του επιχειρηματικού τομέα, αποτελεί μέρος του διευρυμένου προγράμματος αγοράς στοιχείων του ενεργητικού (expanded asset purchase programme, εφεξής το «πρόγραμμα APP») της Ευρωπαϊκής Κεντρικής Τράπεζας (ΕΚΤ). Σκοπός του προγράμματος APP είναι να ενισχύσει τη μετάδοση της νομισματικής πολιτικής, να βελτιώσει τη χορήγηση πιστώσεων στην οικονομία της ζώνης του ευρώ, να χαλαρώσει τους όρους δανεισμού για τα νοικοκυριά και τις επιχειρήσεις και να στηρίξει τη διαρκή σύγκλιση του πληθωρισμού σε επίπεδα κάτω, αλλά πλησίον του 2% μεσοπρόθεσμα, ακολούθως προς τον πρωταρχικό στόχο της ΕΚΤ για διατήρηση της σταθερότητας των τιμών.
                  
               
                     (3)
                  
                  
                     Στις 13 Δεκεμβρίου 2018 το διοικητικό συμβούλιο αποφάσισε ότι για να επιτευχθούν οι στόχοι του προγράμματος ΑΡΡ θα πρέπει να διορθωθούν ορισμένες παράμετροί του με ισχύ από 1ης Ιανουαρίου 2019. Ειδικότερα, αποφάσισε να σταματήσει τη διενέργεια καθαρών αγορών στοιχείων ενεργητικού στο πλαίσιο του προγράμματος ΑΡΡ στις 31 Δεκεμβρίου 2018. Το διοικητικό συμβούλιο επιβεβαίωσε την πρόθεσή του περί συνέχισης της πλήρους επανεπένδυσης των ποσών κεφαλαίου από την εξόφληση τίτλων αποκτηθέντων στο πλαίσιο του προγράμματος APP κατά τη λήξη τους, για παρατεταμένο χρονικό διάστημα μετά την ημερομηνία κατά την οποία το ίδιο θα αρχίσει να αυξάνει τα βασικά επιτόκια της ΕΚΤ και πάντως για όσο χρονικό διάστημα χρειαστεί για τη διατήρηση ευνοϊκών συνθηκών ρευστότητας και ενός διευκολυντικού, σε μεγάλο βαθμό, χαρακτήρα της νομισματικής πολιτικής.
                  
               
                     (4)
                  
                  
                     Το διοικητικό συμβούλιο αποφάσισε ακόμη ότι η κατανομή των σωρευτικών καθαρών αγορών εμπορεύσιμων χρεογράφων που εκδίδονται από επιλέξιμες κεντρικές κυβερνήσεις, περιφερειακές ή τοπικές διοικήσεις και αναγνωρισμένους φορείς στο πλαίσιο του προγράμματος PSPP μεταξύ των αντίστοιχων χωρών θα πρέπει να εξακολουθήσει να αντανακλά, σε όρους υπολοίπων, την κλείδα κατανομής για την εγγραφή της οικείας εθνικής κεντρικής τράπεζας στο κεφάλαιο της ΕΚΤ κατά τις αναφορές του άρθρου 29 του καταστατικού του ΕΣΚΤ.
                  
               
                     (5)
                  
                  
                     Στις 12 Σεπτεμβρίου 2019 το διοικητικό συμβούλιο αποφάσισε την επανέναρξη της διενέργειας καθαρών αγορών στο πλαίσιο του προγράμματος APP από την 1η Νοεμβρίου 2019 και αναμένει ότι οι εν λόγω αγορές θα διενεργούνται για όσο χρονικό διάστημα κρίνεται αναγκαίο προκειμένου να ενισχυθεί η διευκολυντική επίδραση των επιτοκίων πολιτικής του και ότι θα λήξουν λίγο πριν το ίδιο αρχίσει να αυξάνει τα βασικά επιτόκια της ΕΚΤ. Το διοικητικό συμβούλιο αποφάσισε ακόμη να συνεχιστούν οι επανεπενδύσεις των ποσών κεφαλαίου από την εξόφληση τίτλων αποκτηθέντων στο πλαίσιο του προγράμματος APP κατά τη λήξη τους, πλήρως, για παρατεταμένη χρονική περίοδο μετά την ημερομηνία κατά την οποία το ίδιο θα αρχίσει να αυξάνει τα βασικά επιτόκια της ΕΚΤ και πάντως για όσο χρονικό διάστημα χρειαστεί για τη διατήρηση ευνοϊκών συνθηκών ρευστότητας και ενός διευκολυντικού, σε μεγάλο βαθμό, χαρακτήρα της νομισματικής πολιτικής. Υπό το φως μιας παρατεταμένης επιβράδυνσης της οικονομίας της ζώνης του ευρώ, των επίμονων καθοδικών κινδύνων για την προοπτική ανάπτυξης και μιας προοπτικής για τον πληθωρισμό που εξακολούθησε να υπολείπεται του σχετικού μεσοπρόθεσμου στόχου, το διοικητικό συμβούλιο κατέληξε στο συμπέρασμα ότι σε επίπεδο πολιτικής καθίστατο ενδεδειγμένη μια ολοκληρωμένη απάντηση που θα στήριζε την επαναφορά του πληθωρισμού σε διατηρήσιμη πορεία σύγκλισης με τον μεσοπρόθεσμο στόχο που το ίδιο έχει θέσει σε σχέση με τον πληθωρισμό. Η επανέναρξη των καθαρών αγορών στοιχείων ενεργητικού είναι ένα αναλογικό μέτρο, καθώς ασκεί μεγαλύτερη επίδραση στα πιο μακροπρόθεσμα επιτόκια απ’ ό,τι η πολιτική επιτοκίων και ελαφρύνει το συναφές κόστος χρηματοδότησης για τις επιχειρήσεις και τα νοικοκυριά.
                  
               
                     (6)
                  
                  
                     Ως επιμέρους στοιχείο των προγραμμάτων αγοράς στοιχείων ενεργητικού που συναποτελούν το πρόγραμμα APP, το πρόγραμμα PSPP αποτελεί αναλογικό μέτρο και αποσκοπεί στον περιορισμό των κινδύνων που υπονομεύουν την προοπτική όσον αφορά τις εξελίξεις των τιμών, καθώς τα εν λόγω προγράμματα χαλαρώνουν περαιτέρω τις νομισματικές και χρηματοδοτικές συνθήκες, μεταξύ άλλων και σε σχέση με τον δανεισμό των μη χρηματοοικονομικών εταιρειών και των νοικοκυριών της ζώνης του ευρώ, στηρίζοντας με τον τρόπο αυτόν τη συνολική κατανάλωση και την επενδυτική δαπάνη στη ζώνη του ευρώ, συμβάλλοντας εντέλει στην επαναφορά του πληθωρισμού σε επίπεδα κάτω, αλλά πλησίον του 2% μεσοπρόθεσμα. Σε ένα περιβάλλον στο οποίο τα βασικά επιτόκια της ΕΚΤ προσεγγίζουν το κατώτερο όριό τους είναι απαραίτητο να προστεθούν μεταξύ των μέτρων νομισματικής πολιτικής του Ευρωσυστήματος προγράμματα αγοράς στοιχείων ενεργητικού ως εργαλεία που παρέχουν αυξημένη δυνατότητα μετάδοσης της πολιτικής αυτής στην πραγματική οικονομία.
                  
               
                     (7)
                  
                  
                     Το πρόγραμμα PSPP περιέχει μια σειρά από δικλίδες που σκοπό έχουν να διασφαλίσουν ότι οι αγορές που πρόκειται να διενεργηθούν στο πλαίσιό του θα είναι ανάλογες προς τους στόχους του και ότι έχουν ληφθεί δεόντως υπόψη στον σχεδιασμό του οι συναφείς χρηματοοικονομικοί κίνδυνοι, οι οποίοι θα περιορίζονται μέσω της διαχείρισης κινδύνων. Προκειμένου να καταστεί δυνατή η ομαλή λειτουργία των αγορών με αντικείμενο αποδεκτά εμπορεύσιμα χρεόγραφα και να αποφευχθεί η δημιουργία προσκομμάτων στις συντεταγμένες αναδιαρθρώσεις χρέους, η αγορά των εν λόγω χρεογράφων από τις κεντρικές τράπεζες του Ευρωσυστήματος θα υπόκειται σε όρια.
                  
               
                     (8)
                  
                  
                     Το πρόγραμμα PSPP συνάδει πλήρως με τις υποχρεώσεις των κεντρικών τραπεζών του Ευρωσυστήματος βάσει των Συνθηκών, περιλαμβανομένης της απαγόρευσης της νομισματικής χρηματοδότησης, και δεν εμποδίζει τη λειτουργία του Ευρωσυστήματος σύμφωνα με την αρχή της οικονομίας της ανοιχτής αγοράς με ελεύθερο ανταγωνισμό.
                  
               
                     (9)
                  
                  
                     Προς διασφάλιση της αποτελεσματικότητας του προγράμματος PSPP το Ευρωσύστημα διευκρινίζει με την παρούσα απόφαση ότι αποδέχεται ίση μεταχείρισή του (pari passu) με τους ιδιώτες επενδυτές σε σχέση με τα εμπορεύσιμα χρεόγραφα που το ίδιο μπορεί να αγοράζει στο πλαίσιο του συγκεκριμένου προγράμματος, σύμφωνα με τους όρους έκδοσής τους.
                  
               
                     (10)
                  
                  
                     Το πρόγραμμα PSPP εκτελείται σε αποκεντρωμένη βάση, λαμβάνει δεόντως υπόψη τους παράγοντες διαμόρφωσης των τιμών και λειτουργίας της αγοράς και συντονίζεται από την ΕΚΤ, έτσι ώστε να διαφυλάσσεται ο ενιαίος χαρακτήρας της νομισματικής πολιτικής του Ευρωσυστήματος.
                  
               
                     (11)
                  
                  
                     Στις 26 Μαρτίου 2019 το διοικητικό συμβούλιο αποφάσισε να εναρμονίσει περαιτέρω την έννοια του «φορέα» που χρησιμοποιείται στο πλαίσιο της νομισματικής πολιτικής του Ευρωσυστήματος και να ευθυγραμμίσει τα κριτήρια βάσει των οποίων ορίζονται οι αναγνωρισμένοι φορείς στο πλαίσιο ασφαλειών και οι φορείς που είναι αποδεκτοί για τους σκοπούς του προγράμματος PSPP,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Θέσπιση και πεδίο εφαρμογής του προγράμματος PSPP
            Με την παρούσα απόφαση το Ευρωσύστημα θεσπίζει το πρόγραμμα PSPP, στο πλαίσιο του οποίου οι κεντρικές τράπεζες του Ευρωσυστήματος αγοράζουν στις δευτερογενείς αγορές αποδεκτά εμπορεύσιμα χρεόγραφα κατά τα οριζόμενα στο άρθρο 3 από αποδεκτούς αντισυμβαλλομένους κατά τα οριζόμενα στο άρθρο 7, υπό συγκεκριμένες προϋποθέσεις.
         
         
            Άρθρο 2
            Ορισμοί
            Για τους σκοπούς της παρούσας απόφασης ισχύουν οι ακόλουθοι ορισμοί:
            
                        (1)
                     
                     
                        ως «κεντρική τράπεζα του Ευρωσυστήματος» νοούνται η ΕΚΤ και οι εθνικές κεντρικές τράπεζες των κρατών μελών με νόμισμα το ευρώ (εφεξής οι «ΕθνΚΤ»)·
                     
                  
                        (2)
                     
                     
                        ως «αναγνωρισμένος φορέας» νοείται οντότητα που ταξινομείται ως τέτοια από το Ευρωσύστημα·
                     
                  
                        (3)
                     
                     
                        ως «διεθνής οργανισμός» νοείται οντότητα κατά την έννοια του άρθρου 118 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (3), η οποία ταξινομείται ως τέτοια από το Ευρωσύστημα για τους σκοπούς του προγράμματος PSPP·
                     
                  
                        (4)
                     
                     
                        ως «πολυμερής τράπεζα ανάπτυξης» νοείται οντότητα κατά την έννοια του άρθρου 117 παράγραφος 2 του κανονισμού (ΕΕ) αριθ.575/2013, η οποία ταξινομείται ως τέτοια από το Ευρωσύστημα για τους σκοπούς του προγράμματος PSPP·
                     
                  
                        (5)
                     
                     
                        ως «θετική έκβαση αξιολόγησης» νοείται η μεταγενέστερη εκ των δύο ακόλουθων αποφάσεων, με βάση την αντίληψη ότι αμφότερες είναι αναγκαίες για την επανέναρξη των αγορών στο πλαίσιο του προγράμματος PSPP: η απόφαση του συμβουλίου διευθυντών του Ευρωπαϊκού Μηχανισμού Σταθερότητας και, σε περίπτωση εφαρμογής προγράμματος χρηματοδοτικής συνδρομής με συγχρηματοδότηση από το Διεθνές Νομισματικό Ταμείο, η απόφαση του εκτελεστικού συμβουλίου του Διεθνούς Νομισματικού Ταμείου με την οποία εγκρίνεται κάθε επόμενη εκταμίευση στο πλαίσιο του προγράμματος·
                     
                  
                        (6)
                     
                     
                        ως «υπόλοιπο» νοείται το άθροισμα της λογιστικής αξίας όλων των αγορών εμπορεύσιμων χρεογράφων κατά τον χρόνο της αγοράς, λαμβανομένων υπόψη τυχόν ποσών εξοφληθέντος κεφαλαίου κατά τη λήξη·
                     
                  
                        (7)
                     
                     
                        ως «καθαρές αγορές» νοούνται οι αγορές αποδεκτών εμπορεύσιμων χρεογράφων σε δεδομένο μήνα, κατόπιν αφαίρεσης των ποσών από την εξόφληση τίτλων αποκτηθέντων στο πλαίσιο του προγράμματος ΑΡΡ κατά τη λήξη τους εντός του ίδιου μήνα·
                     
                  
                        (8)
                     
                     
                        ως «σωρευτικές καθαρές αγορές» νοείται το άθροισμα των καθαρών αγορών από την έναρξη του αντίστοιχου προγράμματος αγορών.
                     
                  Οι κατάλογοι των οντοτήτων που αναφέρονται στα σημεία 2 και 4 δημοσιεύονται στον δικτυακό τόπο της ΕΚΤ.
         
         
            Άρθρο 3
            Κριτήρια καταλληλότητας εμπορεύσιμων χρεογράφων
            
               1.   Με την επιφύλαξη των προϋποθέσεων του παρόντος άρθρου, είναι αποδεκτά για αγορά από τις κεντρικές τράπεζες του Ευρωσυστήματος στο πλαίσιο του προγράμματος PSPP τα εμπορεύσιμα χρεόγραφα σε ευρώ τα οποία εκδίδουν κεντρικές κυβερνήσεις, περιφερειακές ή τοπικές διοικήσεις κράτους μέλους με νόμισμα το ευρώ, αναγνωρισμένοι φορείς εγκατεστημένοι στη ζώνη του ευρώ, διεθνείς οργανισμοί εγκατεστημένοι στη ζώνη του ευρώ και πολυμερείς τράπεζες ανάπτυξης εγκατεστημένες στη ζώνη του ευρώ.
            
            
               2.   Για να είναι αποδεκτά για αγορά στο πλαίσιο του προγράμματος PSPP τα εμπορεύσιμα χρεόγραφα πρέπει να πληρούν τα κριτήρια καταλληλότητας των εμπορεύσιμων περιουσιακών στοιχείων ως ασφαλειών για τις πιστοδοτικές πράξεις του Ευρωσυστήματος σύμφωνα με τις διατάξεις του τέταρτου μέρους της κατευθυντήριας γραμμής (ΕΕ) 2015/510 της Ευρωπαϊκής Κεντρικής Τράπεζας (ΕΚΤ/2014/60) (4), υπό τις ακόλουθες προϋποθέσεις:
               
                           α)
                        
                        
                           ο εκδότης ή ο εγγυητής τους διαθέτει πιστοληπτική αξιολόγηση που αντιστοιχεί τουλάχιστον στη βαθμίδα 3 της εναρμονισμένης κλίμακας πιστοληπτικής διαβάθμισης του Ευρωσυστήματος και αποτυπώνεται σε μία τουλάχιστον δημόσια πιστοληπτική διαβάθμιση προερχόμενη από οργανισμό αξιολόγησης της πιστοληπτικής ικανότητας (external credit assessment institutions – ECAI) ο οποίος είναι αποδεκτός βάσει του πλαισίου του Ευρωσυστήματος για την αξιολόγηση της πιστοληπτικής ικανότητας•
                        
                     
                           β)
                        
                        
                           εάν υπάρχουν περισσότερες αξιολογήσεις ECAI για τον εκδότη ή τον εγγυητή, εφαρμόζεται ο κανόνας της πρώτης καλύτερης («first best») αξιολόγησης, δηλαδή ισχύει η καλύτερη εκ των διαθέσιμων αξιολογήσεων ECAI για τον εκδότη ή τον εγγυητή. Εάν η διαπίστωση της συμμόρφωσης με τις απαιτήσεις πιστοληπτικής διαβάθμισης βασίζεται σε αξιολόγηση ECAI για τον εγγυητή, η εγγύηση πρέπει να πληροί τα χαρακτηριστικά της αποδεκτής εγγύησης κατά τα οριζόμενα στο άρθρο 87 και στα άρθρα 113 έως 115 της κατευθυντήριας γραμμής (ΕΕ) 2015/510 (ΕΚΤ/2014/60)·
                        
                     
                           γ)
                        
                        
                           εάν για ορισμένο εμπορεύσιμο χρεόγραφο δεν υπάρχει αξιολόγηση ECAI για τον εκδότη και αντίστοιχη για τον εγγυητή, θα πρέπει να υπάρχει τουλάχιστον μία αξιολόγηση ECAI για την έκδοση που να αντιστοιχεί τουλάχιστον στη βαθμίδα 3 της εναρμονισμένης κλίμακας πιστοληπτικής διαβάθμισης του Ευρωσυστήματος·
                        
                     
                           δ)
                        
                        
                           εάν η πιστοληπτική αξιολόγηση αποδεκτού ECAI για τον εκδότη, τον εγγυητή ή την έκδοση εμπορεύσιμων χρεογράφων δεν αντιστοιχεί τουλάχιστον στη βαθμίδα 3 της εναρμονισμένης κλίμακας πιστοληπτικής διαβάθμισης του Ευρωσυστήματος, τα εν λόγω χρεόγραφα είναι αποδεκτά μόνον εάν τα εκδίδουν ή τα εγγυώνται πλήρως κεντρικές κυβερνήσεις κρατών μελών της ζώνης του ευρώ που εφαρμόζουν πρόγραμμα χρηματοοικονομικής συνδρομής και ως προς τα οποία αναστέλλεται η εφαρμογή των ελάχιστων ορίων πιστοληπτικής διαβάθμισης του Ευρωσυστήματος με απόφαση του διοικητικού συμβουλίου δυνάμει του άρθρου 8 της κατευθυντήριας γραμμής ΕΚΤ/2014/31 (5)·
                        
                     
                           ε)
                        
                        
                           σε περίπτωση αξιολόγησης προγράμματος χρηματοοικονομικής συνδρομής που βρίσκεται σε εξέλιξη, η επιλεξιμότητα για αγορές στο πλαίσιο του προγράμματος PSPP αναστέλλεται και αποκαθίσταται μόνο σε περίπτωση θετικής έκβασης της αξιολόγησης.
                        
                     
            
               3.   Για να είναι αποδεκτά για αγορά στο πλαίσιο του προγράμματος PSPP, τα χρεόγραφα των παραγράφων 1 και 2 πρέπει κατά τον χρόνο της αγοράς τους από την οικεία κεντρική τράπεζα του Ευρωσυστήματος να έχουν ελάχιστη εναπομένουσα διάρκεια ενός έτους και μέγιστη εναπομένουσα διάρκεια τριάντα ετών. Προς διευκόλυνση της ομαλής εφαρμογής του προγράμματος PSPP, εμπορεύσιμα χρεόγραφα με εναπομένουσες διάρκειες τριάντα ετών και 364 ημερών θεωρούνται αποδεκτά για τους σκοπούς του. Εάν τα σκοπούμενα ποσά αγορών εμπορεύσιμων χρεογράφων που εκδίδουν κεντρικές κυβερνήσεις, περιφερειακές ή τοπικές διοικήσεις και αναγνωρισμένοι φορείς δεν μπορούν να καλυφθούν, οι εθνικές κεντρικές τράπεζες μπορούν να διενεργούν και υποκατάστατες αγορές εμπορεύσιμων χρεογράφων έκδοσης διεθνών οργανισμών και πολυμερών τραπεζών ανάπτυξης.
            
            
               4.   Επιτρέπονται οι αγορές ονομαστικών εμπορεύσιμων χρεογράφων με αρνητική απόδοση στη λήξη (ή «yield to worst», ήτοι αρνητική χαμηλότερη δυνητική απόδοση) ίση με το επιτόκιο της διευκόλυνσης αποδοχής καταθέσεων ή υψηλότερη αυτού. Επιτρέπονται στο μέτρο του αναγκαίου οι αγορές ονομαστικών εμπορεύσιμων χρεογράφων με αρνητική απόδοση στη λήξη (ή «yield to worst») χαμηλότερη από το επιτόκιο της διευκόλυνσης αποδοχής καταθέσεων.
            
         
         
            Άρθρο 4
            Περιορισμοί στη διενέργεια αγορών
            
               1.   Για να καταστεί δυνατή η διαμόρφωση τιμής στην αγορά για τους αποδεκτούς τίτλους, κατά τη διάρκεια περιόδου που θα ορίζεται από το διοικητικό συμβούλιο δεν θα επιτρέπονται αγορές νεοεκδιδόμενων τίτλων, τίτλων προσφερόμενων σε διαρκή βάση και εμπορεύσιμων χρεογράφων με εναπομένουσα διάρκεια που λήγει λίγο πριν ή μετά τη λήξη της διάρκειας των εμπορεύσιμων χρεογράφων που πρόκειται να εκδοθούν («περίοδος blackout»). Στην περίπτωση κοινοπρακτικών εκδόσεων πρέπει να καταβάλλεται η μέγιστη δυνατή προσπάθεια για την τήρηση της εν λόγω περιόδου αναστολής από τη στιγμή που δημοσιοποιούνται πληροφορίες σχετικά με τους όρους της έκδοσης.
            
            
               2.   Προκειμένου για χρεόγραφα έκδοσης ή πλήρους εγγύησης κεντρικών κυβερνήσεων κρατών μελών της ζώνης του ευρώ επί των οποίων εφαρμόζεται πρόγραμμα χρηματοδοτικής συνδρομής, η περίοδος αγορών στο πλαίσιο του προγράμματος PSPP περιορίζεται κατά κανόνα σε δύο μήνες από τη θετική έκβαση της αξιολόγησης, εκτός εάν συντρέχουν εξαιρετικές περιστάσεις που δικαιολογούν την αναστολή των αγορών πριν από τη λήξη της εν λόγω περιόδου ή τη συνέχισή τους μετά τη λήξη της και μέχρι την έναρξη της επόμενης αξιολόγησης.
            
         
         
            Άρθρο 5
            Όρια αγορών
            
               1.   Με την επιφύλαξη του άρθρου 3, στα εμπορεύσιμα χρεόγραφα που πληρούν τα κριτήρια του άρθρου 3 εφαρμόζεται στο πλαίσιο του προγράμματος PSPP όριο εκφραζόμενο ως ποσοστό επί της έκδοσης ανά διεθνή αριθμό αναγνώρισης χρεογράφων («κωδικός ISIN»), κατόπιν ενοποίησης των διαθεσίμων σε τίτλους όλων των χαρτοφυλακίων των κεντρικών τραπεζών του Ευρωσυστήματος. Το όριο αγορών διαμορφώνεται ως ακολούθως:
               
                           α)
                        
                        
                           50% επί της έκδοσης ανά κωδικό ISIN προκειμένου για αποδεκτά εμπορεύσιμα χρεόγραφα έκδοσης επιλέξιμων διεθνών οργανισμών και πολυμερών τραπεζών ανάπτυξης·
                        
                     
                           β)
                        
                        
                           33% επί της έκδοσης ανά κωδικό ISIN προκειμένου για λοιπά αποδεκτά εμπορεύσιμα χρεόγραφα· κατ' εξαίρεση, το όριο ανέρχεται σε 25% επί της έκδοσης ανά κωδικό ISIN εφόσον τα αποδεκτά αυτά εμπορεύσιμα χρεόγραφα περιέχουν ρήτρα συλλογικής δράσης (ΡΣΔ) διαφοροποιούμενη από το πρότυπο ΡΣΔ της ζώνης του ευρώ, το οποίο διαμορφώνει η Οικονομική και Δημοσιονομική Επιτροπή και εφαρμόζουν τα κράτη μέλη σύμφωνα με το άρθρο 12 παράγραφος 3 της Συνθήκης για την ίδρυση του Ευρωπαϊκού Μηχανισμού Σταθερότητας, αλλά θα αυξηθεί σε 33%, με την επιφύλαξη της διακρίβωσης κατά περίπτωση ότι η διακράτηση διαθεσίμων τέτοιων χρεογράφων ύψους 33% ανά κωδικό ISIN δεν έχει ως αποτέλεσμα οι κεντρικές τράπεζες του Ευρωσυστήματος να διακρατούν διαθέσιμα κωλύουσας μειοψηφίας στο πλαίσιο συντεταγμένων αναδιαρθρώσεων χρέους.
                        
                     
            
               2.   Όλα τα εμπορεύσιμα χρεόγραφα που είναι αποδεκτά για αγορά στο πλαίσιο του προγράμματος PSPP και έχουν μία εκ των υπολειπόμενων διαρκειών που ειδικότερα ορίζονται στο άρθρο 3 υπόκεινται στην εφαρμογή συνολικού ορίου το οποίο, κατόπιν ενοποίησης των διαθεσίμων σε τίτλους όλων των χαρτοφυλακίων των κεντρικών τραπεζών του Ευρωσυστήματος, ανέρχεται σε:
               
                           α)
                        
                        
                           50% επί των ανεξόφλητων τίτλων εκδότη ο οποίος είναι επιλέξιμος διεθνής οργανισμός ή πολυμερής τράπεζα ανάπτυξης· ή
                        
                     
                           β)
                        
                        
                           33% επί των ανεξόφλητων τίτλων εκδότη πλην των επιλέξιμων διεθνών οργανισμών και των πολυμερών τραπεζών ανάπτυξης.
                        
                     
            
               3.   Τα χρεόγραφα του άρθρου 3 παράγραφος 2 στοιχείο δ) υπόκεινται στην εφαρμογή διαφορετικών ορίων όσον αφορά τον εκδότη και την έκδοση. Αυτά τα όρια θα καθορίζονται από το διοικητικό συμβούλιο, λαμβανομένων δεόντως υπόψη παραγόντων που σχετίζονται με τη διαχείριση του κινδύνου και τη λειτουργία της αγοράς.
            
         
         
            Άρθρο 6
            Κατανομή χαρτοφυλακίων
            
               1.   Η λογιστική αξία των καθαρών αγορών στη διάρκεια του ημερολογιακού έτους κατανέμεται ως εξής:
               
                           α)
                        
                        
                           10% σε εμπορεύσιμα χρεόγραφα έκδοσης επιλέξιμων διεθνών οργανισμών και πολυμερών τραπεζών ανάπτυξης·
                        
                     
                           β)
                        
                        
                           90% σε εμπορεύσιμα χρεόγραφα έκδοσης επιλέξιμων κεντρικών κυβερνήσεων, περιφερειακών ή τοπικών διοικήσεων και αναγνωρισμένων φορέων.
                        
                     
            
               2.   Η λογιστική αξία των καθαρών αγορών εμπορεύσιμων χρεογράφων στη διάρκεια του ημερολογιακού έτους κατανέμεται μεταξύ των κεντρικών τραπεζών του Ευρωσυστήματος ως εξής:
               
                           α)
                        
                        
                           10% στην ΕΚΤ·
                        
                     
                           β)
                        
                        
                           90% στις ΕθνΚΤ.
                        
                     
            
               3.   Τα ποσά κεφαλαίου από την εξόφληση εμπορεύσιμων χρεογράφων κατά τη λήξη τους, τα οποία έχουν εκδοθεί από κεντρικές κυβερνήσεις, περιφερειακές ή τοπικές διοικήσεις και αναγνωρισμένους φορείς, επανεπενδύονται με αγορά αποδεκτών εμπορεύσιμων χρεογράφων τα οποία εκδίδονται από κεντρικές κυβερνήσεις, περιφερειακές ή τοπικές διοικήσεις και αναγνωρισμένους φορείς. Η επανεπένδυση των ως άνω ποσών κεφαλαίου επιμερίζεται στη διάρκεια του έτους προκειμένου να διασφαλίζεται μια τακτική και ισορροπημένη παρουσία στην αγορά. Τα ποσά κεφαλαίου από την εξόφληση εμπορεύσιμων χρεογράφων κατά τη λήξη τους, τα οποία έχουν εκδοθεί από διεθνείς οργανισμούς και πολυμερείς τράπεζες ανάπτυξης, επανεπενδύονται με αγορά αποδεκτών εμπορεύσιμων χρεογράφων τα οποία εκδίδονται από διεθνείς οργανισμούς και πολυμερείς τράπεζες ανάπτυξης.
            
            
               4.   Η κατανομή των σωρευτικών καθαρών αγορών εμπορεύσιμων χρεογράφων που εκδίδουν επιλέξιμες κεντρικές κυβερνήσεις, περιφερειακές ή τοπικές διοικήσεις και αναγνωρισμένοι φορείς μεταξύ των αντίστοιχων χωρών πρέπει να εξακολουθεί να αντανακλά, σε όρους υπολοίπων, την κλείδα κατανομής για την εγγραφή των οικείων ΕθνΚΤ στο κεφάλαιο της ΕΚΤ κατά τις αναφορές του άρθρου 29 του καταστατικού του ΕΣΚΤ.
            
            
               5.   Οι κεντρικές τράπεζες του Ευρωσυστήματος εφαρμόζουν σύστημα εξειδίκευσης της κατανομής των εμπορεύσιμων χρεογράφων που είναι αποδεκτά για αγορά στο πλαίσιο του προγράμματος PSPP. Το διοικητικό συμβούλιο επιτρέπει κατά περίπτωση παρεκκλίσεις από το σύστημα εξειδίκευσης σε περίπτωση που αντικειμενικοί παράγοντες εμποδίζουν την εφαρμογή του ή άλλως καθιστούν τις εν λόγω παρεκκλίσεις ενδεδειγμένες χάριν επίτευξης των γενικότερων στόχων νομισματικής πολιτικής του προγράμματος PSPP. Συγκεκριμένα, κάθε ΕθνΚΤ υποχρεούται να αγοράζει αποδεκτούς τίτλους εκδοτών της επικράτειάς της. Όλες οι ΕθνΚΤ μπορούν να αγοράζουν τίτλους έκδοσης επιλέξιμων διεθνών οργανισμών και πολυμερών τραπεζών ανάπτυξης. Η ΕΚΤ υποχρεούται να αγοράζει τίτλους έκδοσης κεντρικών κυβερνήσεων και αναγνωρισμένων φορέων οποιασδήποτε επικράτειας.
            
            
               6.   Μόνον οι ΕθνΚΤ μπορούν να αγοράζουν χρεόγραφα τα οποία εκδίδουν επιλέξιμοι διεθνείς οργανισμοί, πολυμερείς τράπεζες ανάπτυξης και περιφερειακές και τοπικές διοικήσεις.
            
         
         
            Άρθρο 7
            Αποδεκτοί αντισυμβαλλόμενοι
            Αποδεκτοί αντισυμβαλλόμενοι για τους σκοπούς του προγράμματος PSPP είναι οι ακόλουθοι:
            
                        α)
                     
                     
                        οντότητες που πληρούν τα κριτήρια καταλληλότητας για συμμετοχή στις πράξεις νομισματικής πολικής του Ευρωσυστήματος σύμφωνα με το άρθρο 55 της κατευθυντήριας γραμμής (ΕΕ) 2015/510 (ΕΚΤ/2014/60)· και
                     
                  
                        β)
                     
                     
                        κάθε άλλος αντισυμβαλλόμενος μέσω του οποίου κεντρική τράπεζα του Ευρωσυστήματος επενδύει τα στοιχεία των επενδυτικών της χαρτοφυλακίων σε ευρώ.
                     
                  
         
            Άρθρο 8
            Διαφάνεια
            
               1.   Το Ευρωσύστημα δημοσιεύει σε εβδομαδιαία βάση τη συνολική λογιστική αξία των τίτλων που διακρατούνται στο πλαίσιο του προγράμματος PSPP ως στοιχείο των σημειώσεων που συνοδεύουν την ενοποιημένη εβδομαδιαία λογιστική του κατάσταση.
            
            
               2.   Το Ευρωσύστημα δημοσιεύει σε μηνιαία βάση (i) τις μηνιαίες καθαρές αγορές και τις σωρευτικές καθαρές αγορές και (ii) τη σταθμισμένη μέση εναπομένουσα διάρκεια των διαθεσίμων που διακρατεί στο πλαίσιο του προγράμματος PSPP κατά τόπο κατοικίας του εκδότη, διακρίνοντας τους διεθνείς οργανισμούς και τις πολυμερείς τράπεζες ανάπτυξης από άλλους εκδότες.
            
            
               3.   Η λογιστική αξία των τίτλων που διακρατούνται στο πλαίσιο του προγράμματος PSPP δημοσιεύεται σε εβδομαδιαία βάση στον δικτυακό τόπο της ΕΚΤ, υπό την ενότητα που αφορά τις πράξεις ανοικτής αγοράς.
            
         
         
            Άρθρο 9
            Δανειοδοσία τίτλων
            Προς διασφάλιση της αποτελεσματικότητας του προγράμματος PSPP το Ευρωσύστημα διαθέτει τους τίτλους που αγοράζονται στο πλαίσιο του συγκεκριμένου προγράμματος για σκοπούς δανειοδοτικών πράξεων, περιλαμβανομένων των συμφωνιών επαναγοράς.
         
         
            Άρθρο 10
            Καταργούμενες διατάξεις
            
               1.   Η απόφαση (ΕΕ) 2015/774 (ΕΚΤ/2015/10) καταργείται.
            
            
               2.   Κάθε αναφορά στην καταργούμενη απόφαση θεωρείται ότι γίνεται στην παρούσα απόφαση.
            
         
         
            Άρθρο 11
            Τελική διάταξη
            Η παρούσα απόφαση αρχίζει να ισχύει την τέταρτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Φρανκφούρτη, 3 Φεβρουαρίου 2020.
            
               
                  Η Πρόεδρος της ΕΚΤ
               
               Christine LAGARDE
            
         
         
            (1)  Απόφαση (ΕΕ) 2015/774 της Ευρωπαϊκής Κεντρικής Τράπεζας, της 4ης Μαρτίου 2015, σχετικά με πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (ΕΚΤ/2015/10) (ΕΕ L 121 της 14.5.2015, σ. 20).
         
            (2)  Βλέπε παράρτημα I.
         
            (3)  Κανονισμός (ΕΕ) αριθ.575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
         
            (4)  Κατευθυντήρια γραμμή (ΕΕ) 2015/510 της Ευρωπαϊκής Κεντρικής Τράπεζας, της 19ης Δεκεμβρίου 2014, σχετικά με την εφαρμογή του πλαισίου νομισματικής πολιτικής του Ευρωσυστήματος (ΕΚΤ/2014/60) (ΕΕ L 91 της 2.4.2015, σ. 3).
         
            (5)  Κατευθυντήρια γραμμή ΕΚΤ/2014/31, της 9ης Ιουλίου 2014, σχετικά με συμπληρωματικά προσωρινά μέτρα όσον αφορά τις πράξεις αναχρηματοδότησης του Ευρωσυστήματος και την καταλληλότητα των ασφαλειών και σχετικά με την τροποποίηση της κατευθυντήριας γραμμής ΕΚΤ/2007/9) (ΕΕ L 240 της 13.8.2014, σ. 28).
      
      
         
            ΠΑΡΑΡΤΗΜΑ
            Καταργούμενη απόφαση και διαδοχικές τροποποιήσεις της
            Απόφαση (ΕΕ) 2015/774 της Ευρωπαϊκής Κεντρικής Τράπεζας, της 4ης Μαρτίου 2015, σχετικά με πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (ΕΚΤ/2015/10) (ΕΕ L 121 της 14.5.2015, σ. 20).
            Απόφαση (ΕΕ) 2015/2101 της Ευρωπαϊκής Κεντρικής Τράπεζας, της 5ης Νοεμβρίου 2015, που τροποποιεί την απόφαση (ΕΕ) 2015/774 σχετικά με πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (ΕΚΤ/2015/33) (ΕΕ L 303 της 20.11.2015, σ. 106).
            Απόφαση (ΕΕ) 2015/2464 της Ευρωπαϊκής Κεντρικής Τράπεζας, της 16ης Δεκεμβρίου 2015, που τροποποιεί την απόφαση (ΕΕ) 2015/774 σχετικά με πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (ΕΚΤ/2015/48) (ΕΕ L 344 της 30.12.2015, σ. 1).
            Απόφαση (ΕΕ) 2016/702 της Ευρωπαϊκής Κεντρικής Τράπεζας, της 18ης Απριλίου 2016, που τροποποιεί την απόφαση (ΕΕ) 2015/774 σχετικά με πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (ΕΚΤ/2016/8) (ΕΕ L 121 της 11.5.2016, σ. 24).
            Απόφαση (ΕΕ) 2017/100 της Ευρωπαϊκής Κεντρικής Τράπεζας, της 11ης Ιανουαρίου 2017, που τροποποιεί την απόφαση (ΕΕ) 2015/774 σχετικά με πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (ΕΚΤ/2017/1) (ΕΕ L 16 της 20.1.2017, σ. 51).